Imtella' Jannar 20, 2021 - Aġġornata 20 Ta' Jannar, 2021 7:53pm L-Istati Uniti għandhom President ġdid; Joe Biden, li fid-diskors inawgurali appella lill-Amerikani jiffaċċjaw b'kuraġġ u bi front magħqud l-isfidi li għandhom quddiemhom l-Istati Uniti. Iċ-ċerimonja inawgurali tas-46 President tal-Istati Uniti saret fi sfond ta' sigurtà stretta u fid-dell tan-nuqqas tal-President Donald Trump, li baqa' jippersisti sal-aħħar u jirrifjuta li jikkonċedi t-telfa elettorali. Joe Biden ħa l-ġurament tal-ħatra f'ċerimonja ddominata mid-distanza soċjali. Minflok l-udjenza tqiegħdu mal-200,000 bandiera, kemm minħabba l-pandemija tal-COVID-19 kif ukoll minħabba t-theddid u l-possibiltà ta' attakk terrostiku wara l-vjolenza fil-bini tal-Capitol. Joe Biden, li għandu 78 sena, huwa l-iktar President anzjan fl-istorja tal-Istati Uniti li nħatar President tal-Istati Uniti. Fid-diskors inawgurali tiegħu il-President Biden sejjaħ il-ġurnata tal-lum bħala Jum id-Demokrazija għax twettqet ir-rieda tal-poplu. Qal li fl-istess post fejn ftit tal-jiem ilu sar assedju kontra d-demokrazija, illum intwera li fl-aħħar mill-aħħar id-demokrazija tirbaħ. Il-President Biden appella lil poplu tal-Istati Uniti biex jingħaqad biex ikunu jista' jegħleb id-diversi sfidi li qiegħed jiffaċċja. Iċ-ċerimonja tista' titqies waħda storika għall-Istati Uniti minħabba li bil-ġurament li ħadet, Kamala Harris saret l-ewwel mara li ser tokkuppa l-kariga ta' Viċi President fl-Istati Uniti Minflok il-President Trump, attenda l-Viċi President Mike Pence. Għaċ-ċerimonja kien hemm preżenti wkoll qraba tal-President Trump. Iċ-ċerimonja kienet ikkaraterizzata minn sigurtà akbar mis-soltu, b'partijiet sħaħ miċ-ċentru ta' Washington magħluqa. Joe Biden beda jirtira deċiżjonijiet meħuda minn Donald Trump